Първият известен представител на рода Стюарт е Алън Фиц-Флаад , потомствен "сенешал" (висш сановник) при двора на британските крале. Той пристига на Британските острови след Норманското нашествие през XI век и като привърженик на крал Хенри I получава земи в Шропшър. Освен на рода Стюарт той е родоначалник и на дворцов род Фицалън. Един от синовете му, Уолтър Фицалън взема страната на императрица Матилда и се сближава с шотландския крал Дейвид I. Около 1136 година Уолтър се мести в Шотландия, където получава обширни владения в Ренфрушър, пожизнено перство и наследствената длъжност "Върховен стюард" или "Лорд-стюарт" (управител) на шотландския кралски двор. От названието на длъжността произлиза и фамилното име Стюарт.